钦定古今图书集成/历象汇编/庶征典/第152卷
## 钦定古今图书集成/历象汇编/庶征典/第152卷

| 钦定古今图书集成 历象汇编 第一百五十二卷 |

| |

钦定古今图书集成历象汇编庶征典

第一百五十二卷目录

梦部杂录

梦部外编

庶征典第一百五十二卷

《诗经齐风鸡鸣章》：“虫飞薨薨，甘与子同梦。”

《小雅正月章》：“召彼故老，讯之占梦，具曰予圣，谁知乌
之雌雄！”

《山海经·西山经》：“翼望之山有鸟焉，其状如乌，三首六
尾而善笑，名曰鵸䳜，服之使人不厌。”〈不厌梦也〉
《关尹子二柱篇》：“天下之人，盖不可以亿兆计，人人之
梦各异，夜夜之梦各异，有天有地，有人有物，皆思成
之，盖不可以尘计。安知今之天地，非有思者乎，
心应枣，肝应榆，我通天地，将阴梦水，将晴梦火，天地
通我，我与天地，似契似离，绳绳各归。”

“梦中鉴中水中，皆有天地存焉。欲去梦天地者，寝不
寐，欲去鉴天地者，形不照，欲去水天地者，盎不汲。彼
之有无，在此不在彼。是以圣人不去天地，去识。”
《四符篇》：“魂昼寓目，魄夜舍肝。寓目能见，舍肝能梦。”见
者魂无分别，析之者分别析之曰天地者，魂狃习也；
梦者魄无分别，析之者分别析之曰彼我者，魄狃习
也。知“夫此身如梦中身，随情所见者，可以飞神作我
而游太清。知夫此物如梦中物，随情所见者，可以凝
精作物而驾八荒。”

《六七篇》，世之人以“我思异彼思，彼思异我思”，分人我
者，殊不知梦中人亦我思异彼思，彼思异我思，孰为
我，孰为人？世之人以“我痛异彼痛，彼痛异我痛”，分人
我者，殊不知梦中人亦“我痛异彼痛，彼痛异我痛，孰
为我，孰为人？爪发不痛，手足不思”，亦我也，岂可以思、
痛异之？世之人以独见者为梦，同见者为觉，殊不知
“情之所结。亦有一人独见于昼者，神之所合，亦有两
人同梦于夜者，二者皆我精神，孰为梦，孰为觉？世之
人以暂见为梦，久见为觉，殊不知暂之所见者，阴阳
之气；久之所见者，亦阴阳之气。二者皆我阴阳，孰为
梦？孰为觉？”好仁者多梦松柏桃李，好义者多梦刀兵
金铁，好礼者多梦簠簋笾豆，好智者多梦江湖川泽，
好信者多梦山岳原野。役于五行，未有不然者。然梦
中或闻某事，或思某事，梦亦随变，五行不可拘。圣人
御物以心，摄心以性，则心同造化，五行亦不可拘。“汝
见蛇首人身者，牛臂鱼鳞者，鬼形禽翼者，汝勿怪此
怪不及梦，梦怪不及觉，有耳有目，有手有臂，怪尢矣。
大贤不能言，大智不”能思。

《九药篇》：言道者如言梦。夫言梦者曰“如此金玉，如此
器皿，如此禽兽。言者能言之，不能取而与之；听者能
闻之，不能受而得之。唯善听者，不泥不辩。”

《庄子大宗师篇》：“仲尼曰：‘梦为鸟而厉乎天，梦为鱼而
没于渊。不识今之言者，其觉者乎？其梦者乎’？”

《淮南子俶真训》：“梦为鸟而飞于天，梦为鱼而没于渊。
方其梦也，不知其梦也，觉而后知其梦也。今将有大
觉，然后知今此之为大梦也。”

圣人用心，杖性依神，相扶而得终始，是故“其寐不寝，
其觉不忧。”

《墬形》训寝居直梦。〈注〉金气方刚，故其寝寐处梦悟如
其梦，故曰“直梦。”

《缪称训》“身有丑梦，不胜正行。”

王充《论衡感类篇》：“九龄之梦，天夺文王年，以益武王
克殷二年之时。九龄之年未尽，武王不豫，则请之矣。
人命不可请，独武王可，非世常法，故藏于金縢，不可
复为，故掩而不见。难曰：‘九龄之梦，武王已得文王之
年未’？应曰：‘已得之矣’。难曰：‘已得文王之年，命当自延。
克殷二年，虽病，犹将不死，周公何为请而代之’？应曰：
‘人君爵人以官，议定未之，即与，曹下案目，然后可诺。
天虽夺文王年以益武王，犹须周公请，乃能得之。命
数精微，非一卧之梦所能得也’。”应曰：“九龄之梦能得
也。”《难》曰：“九龄之梦，文王梦与？”武王九龄，武王梦帝，与
其九龄，其天已予之矣。武王已得之，何须复请？人且
得官，先梦得爵，其后莫举，犹是得官。何则？兆象先见，
其验必至也。古者谓年为龄，已得九龄，犹人梦得爵
也。周公因必效之梦，请之于天，功安能得大乎？
《刘子鄙名》篇：“野人昼见蟢子者，以为有喜乐之端；夜
梦见雀者，以为有爵位之象。然见蟢者未必有喜，梦
雀者未必弹冠，而人悦之者，以其名利人也。”

司马子《坐志铭》：“触则形毙神游，想则梦离尸僵。”
《酉阳杂俎》蜀医昝殷言：“藏阴气多则数梦，阳壮则少
梦，梦亦不复记。”《周礼》有掌三梦，又以日月星辰各占六梦，谓日有甲乙，月有建破，星辰有居直，星有符刻
也。又曰：“舍萌于四方，以赠恶梦。”谓会民方相氏四面
逐送恶梦至四郊也。

《汉仪》：大傩侲子辞，有“伯奇食梦。”道门言：梦者魄妖，或
谓三尸所谓。释门言有四：一、善恶种子，二、四大遍增，
三、贤圣加持，四、善恶征祥。成式尝见僧，首数言之，言
出藏经，亦未暇寻讨。又言：梦不可取，取则著，著则怪
入。夫瞽者无梦，则知梦者习也。成式表兄卢有则梦
看击鼓，及觉，小弟戏叩门，为街鼓也。又成式姑婿裴
元祐，言“群从中有悦邻女者，梦女遗二樱桃食之，及
觉，核坠枕侧。”

李铉著《李子正辨》，言“至精之梦，则梦中身人可见，如
刘幽求见妻梦中身也，则知梦不可以一推矣。”愚者
少梦，不独至人，问之驺皂，百夕无一梦也。

《致虚杂俎》梦神曰：“趾离呼之而寝，梦清而吉。”有咒曰：
“元州牂管，娶竺米题。”临卧诵七遍吉。

《云仙杂记》：“敲两耳铛，服桂心丸，念金轮咒，则所思之
人不以存没，是夜必梦见之。”

《谭子神通》篇：“觉不灵而梦灵。”

《册府元龟梦征》：《周礼》有六梦，一曰正梦，二曰噩梦，三
曰思梦，四曰寤梦，五曰喜梦，六曰惧梦。又《诗》云：“吉梦
维何，维熊维罴，维虺维蛇。”又曰：“牧人乃梦，众维鱼矣，
旐维旟矣。”斯则梦之征矣。是知祸福无门，在祥应而
斯显；吉凶有象，考虚实之弥彰。按《汉书艺文志》云：“众
占非一，而梦为大。”所以黄帝悟吹尘而得风后唐尧
感白帝而获皋陶，成汤占鼎而遇贤，高宗求野而得
相，周文享其龄寿，孔子识其云亡。至于晋霸得天，楚
伤中月，曹因社灭，郑以兰生。叔孙之得竖牛，简子之
听广乐，梦征所至，于焉可知。

《读书杂钞》：《说文系传》㝱下：“寐而有觉也。从宀，从爿从
梦。”《周礼》曰：“以日月星辰占六梦之吉凶。一曰正梦，二
曰噩梦，三曰思梦，四曰寤梦，五曰喜梦，六曰惧梦。”凡
梦之属皆从㝱。宣王《考室》之诗曰：“上筦下簟，乃安斯
寝，其梦维何？”六梦之解，具于礼注。前识之言梦多矣。
臣以为人昼之所为阳也，性及魂精神之所为也；夜
寐所觉，阴也。情及魄气之所为也。人之情常侵于性，
故《礼》曰：“生而有欲，性之害也。”《文子》曰：“日月欲明，浮云
蔽之。人性欲平，嗜欲害之。”《中庸》以上，能御其情欲，以
成其性。愚者反是，六情恒侵于五常，魄气夺其精粹。
故人昼能摄于礼义者，其梦想亦常不欺于贪婪，然
其梦中懈于平昼也。祸福常起于忽微，始于阴微，至
于阳显，故吉凶多见于梦也。《王符》曰：“梦寐微怪，所以
警人也。”晋文公梦楚子伏己而盬其脑，以其有文德
之教，能自警戒，所以败楚。秦始皇帝梦与海神战，不
胜，岂真海神？海阴也，人民之象也。不胜者，败也。不能
自勉狼戾治兵报其神，所以丧天下而无念之也，可
不惧哉！

《梦溪笔谈》：人有前知者，数十百千年事皆能言之，梦
寐亦或有之。以此知万事无不前定。予以为不然，事
非前定，方其知时，即是今日，中间年岁亦与此同时，
元非先后。此理宛然，熟观之可喻。或曰：“苟能前知，事
有不利者，可迁避之。”亦不然也。苟可迁避，则前知之
时已见所避之事，若不见所避之事，即非前知。
《西溪丛语》：昔楚襄王与宋玉游高唐之上，见云气之
异，问宋玉，玉曰：“昔先王梦游高唐，与神女遇，玉为《高
唐之赋》。”先王，谓怀王也。宋玉是夜梦见神女，寤而白
王，王令玉言其状，使为《神女赋》。后人遂云“襄王梦神
女”，非也。古乐府诗有之：“本自巫山来，无人睹容色。惟
有楚怀王，曾言梦相识。”李义山亦云：“襄王枕上元无
梦，莫枉阳台一片云。”今《文选》本“玉”“王”字差误。

《遵尧录》章圣皇帝之未有上也，尝遣内侍往泰山茅
仙祷祈。内侍遇异人，言：王真人已降生，为宋第四帝
耳。内侍问：“王真人者何人”，异人曰：“古之燧人氏是也。”
时章懿皇后亦梦羽衣数百人，从一仙官自空而下，
谓曰：“此托生于夫人。”觉而奏其事，真宗甚悦。及帝生，
火光属天，佳气满室。帝方五六岁，常持槐木片以著
钻之。真宗问曰：“何用？”曰：“试钻火耳。”真宗谓后妃曰：“所
谓燧人氏，信不虚尔。”臣从彦《辨微》曰：“二气五行交运，
虽刚柔杂揉，美恶不齐，然圣人之生，必得其气之纯
粹而不偏者，此理之常也。自古帝王，下至庶人，无子，
祈祷而得者有之矣，皆出于至诚之所感，感必有应，
此亦理之常也。夫事无证不信，不信”民弗从，若内侍
之遇异人，章懿皇后之梦所谓无证者也。无证而言，
启作妄之道，君子不取也。或曰：“高宗梦得说，载在《商
书》，古人不以为非，何耶？”曰：“高宗贤君也，傅说贤臣也，
以至诚之君，思得贤臣，故梦赉良弼。”理亦有之，此亦
感通之理也。今其言曰：“皇后梦羽衣数百，从一仙官，
自空而下，曰‘此托生于夫人’。”则非理矣。非知道者。孰
能识之。

《扪虱新话》：予尝梦至一处，殿宇甚严，有五人坐其中，
皆具王者衣冠。予瞻仰甚久，因问彼中之人，此皆何人，答云：“中坐者孔子左尧舜，右汤武也。”坐皆并肩，而
孔子差高。予因三叹古之圣人皆如此堂堂耶！时绍
兴十四年甲子六月二十四日夜也。梦中颇讶孔子
坐中间，既寤而思之，遂得其说。予尝作《孔子论》二篇，
一篇为此设也。

高宗文武皆言梦，孔子亦言梦。然孔子特以时无圣
人，伤己之道不行也。曰：“周公之不可见，虽梦寐间亦
不见之。”盖叹之云耳。而或者谓孔子实欲梦见周公，
此亦痴人前不得说梦耳。伊尹谓孔子梦周公之事，
与常人梦自别，则又梦中说梦也。〈伊尹下更有阙文今无可考〉予
读《东轩笔录》，周师厚者，为荆湖北路提举常平，人呼
为“梦见公”，以其姓周也。周宗孟为湖北察访使，因奏
师厚昏不晓事，故吏民呼为“梦见周公。”师厚竟以此
罢去。乃梦中又占其梦耶？可以一笑。

物类相感志梦寐。梦之为言，蒙昧之名也。人禀阴阳，
阳明之时，则形骸息而暗昧。一梦一觉，一明一昧，盖
随日月之晦明，与阴阳之起灭。其梦人所见不同，或
事值应，一如所梦。如晋文与楚子搏燕姞，得兰生文。
或翻倒为象，则号泣亡死，却得拜官受爵之应。事皆
符合。若魏周宣善占梦，一无虚伪。又《列子》说海外一
“国人以觉为非，以梦为实”，是知人之梦寐豫警，为前
定之兆也。

食梦兽，莫详其状，实鬼也。好食人梦而口不闭，常伺
人凌晨说梦，善恶依之，故君子慎说梦也。

《梦合己》，若夜梦他人好恶事，欲令他人与己同者，觉
则倒番被头面，易枕而寝，以气三呼，则彼人之梦还
同己梦，明日说相合。

麝枕：麝香辟恶。《真诰》云：“枕香一具，于颈间能水。”注云：
“永绝梦恶矣。”

怀草，出北极之地，状如蒲，色红，昼缩其叶，如人梦之，
吉凶立验。汉武得东方朔献此草一枝，帝怀而名“怀
草。”

《笋谱》：唐李淳风撰。《占梦书》云：“梦折笋，得财象也。梦竹
生笋者，欲有子息也。”或云周公占梦。按《周礼》说六梦
外，故无委曲而言，今言“李淳风”，亦恐非也。何则？言词
浅近，妄说《周礼》之名，此且附李下耳。

《鸡肋》江淹梦五色笔，王珣梦人与大笔如椽。纪少瑜
尝梦陆倕以一束青缕笔授之。唐李峤梦人遗之双
笔，李白梦笔生花。

《两抄摘腴》：“圆梦”字出《南唐近事》。冯僎举进士，时有徐
文幼能圆梦。

《朱子语类》因说及梦，曰：“圣人无所不用其敬，虽至小
没紧要底物事，也用其敬。到得后世儒者，方说得如
此阔大没收杀。如《周礼》梦亦有官掌之，此有甚紧要？
然圣人亦将做一件事。某平生每梦见故旧亲戚，次
日若不接其书信，及见之则必有人说及。看来惟此
等是正梦，其他皆非正。”

《容斋随笔》：《汉·艺文志》《七略》，杂占十八家，以《黄帝长柳
占梦》十一卷、《甘德长柳占梦》二十卷为首。其说曰：“杂
占者，纪百家之象，候善恶之证，众占非一，而梦为大，
故周有其官。”《周礼》大卜掌三梦之法，一曰致梦，二曰
觭梦，三曰咸陟。郑氏以为致梦夏后氏所作，觭梦商
人所作，《咸陟》者言梦之皆得，周人作焉。而占梦专为
一官，以日月星晨占六梦之吉凶。其别：“曰正、曰噩、曰
思、曰寤、曰喜、曰惧。季冬聘王，梦献吉于王，王拜而受
之，乃舍萌于四方，以赠恶梦。”舍萌者，犹释菜也；赠者，
送之也。《诗》《书》《礼》经所载，高宗梦得说，周文王梦帝与
九龄；武王伐纣，梦协朕卜；宣王考牧，牧人有熊罴虺
蛇之梦。召彼故老，讯之占梦。《左传》所书尢多，孔子梦
坐奠于两楹，然则古之圣贤未尝不以梦为大，是以
见于《七略》者如此。魏晋方技，犹时或有之。今人不复
留意此卜，虽市井妄术，所在如林，亦无一人以占梦
自名者，其学殆绝矣。

《容斋续笔》：《文中子世家》云：“十三年江都难作，子有疾，
召薛收谓曰：‘吾梦颜回称孔子归休之命’，乃寝疾而
终。”殊与收事不合，岁年亦不同，是为大可疑者也。
虞世南卒后，太宗夜梦见之，有若平生。翌日下制曰：
“世南奄随物化，倏移岁序。昨因夜梦，忽睹其人，追怀
遗美，良增悲叹。宜资冥助，申朕思旧之情。可于其家
为设五百僧斋，并为造天尊像一躯。”夫太宗之梦世
南，盖君臣相与之诚所致，宜恤其子孙，厚其恩典可
也。斋僧造像，岂所应作，形之制书，著在《国史》，惜哉太
宗而有此也。

黄鲁直有《黔南十绝》，尽取白乐天语，其七篇全用之，
其三篇颇有改易处。乐天《寄行简》诗凡八韵，后四韵
云：“相去六千里，地绝天邈然。十书九不达，何以开忧
颜？渴人多梦饮，饥人多梦餐。春来梦何处？合眼到东
川。”鲁直翦为两首，其一云：“相望六千里，天地隔江山。
十书九不到，何用一开颜？”其二云：“病人多梦医，囚人”
多梦赦如何。春来梦合眼在乡社。

《容斋四笔》《新唐书·狄仁杰传》：武后召问，“梦双陆不胜何也？仁杰与王方庆俱在，二人同辞。对曰：‘双陆不胜，
无子也，天其意者以儆陛下乎’？”于是召还庐陵王。旧
史不载。《资治通鉴》但书鹦鹉折翼一事，而《考异》云：“双
陆之说，世传《狄梁公传》有之，以为李邕所作，而其词
多鄙诞，疑非本书，故黜不取。”《艺文志》有李繁《大唐说
纂》四卷，今罕得其书，予家有之，凡所纪事，率不过数
十半，极为简要，《新史》大抵采用之。其忠节一门曰：“武
后问石泉公：王方庆曰：‘朕夜梦双陆不胜，何也’？曰：‘盖
谓宫中无子，意者恐有神灵儆夫陛下。因陈人心在
唐之意，后大悟，召庐陵王复其储位，俾石泉公为宫
相，以辅翊之’。”然则《新史》兼采二李之说，而为狄为“王”，
莫能辨也。《通鉴》去之，似为可惜。

《养痾漫笔》：本朝四帝有吉符，真宗即来和天尊。出《杨
砺之梦纪》，载诸国史。祥符崇尚道教，建立宫观，专尚
祥瑞。王钦若献芝草八千一百三十九本，丁谓献芝
草三万七千馀本，独孙奭不然其事。真宗久无嗣，用
方士拜章，至上帝所有赤脚大仙微笑，上帝即遣大
仙为嗣，大仙辞之，帝曰：“当遣个好人去相辅赞。”仁宗
在禁中，未尝著鞋，惟坐殿，方御鞋袜下扆即去之。徽
宗即江南李主。神祖幸秘书省，阅江南李主像，见其
人物俨雅，再三叹讶。而徽宗生生时梦李主来谒，所
以文采风流过李主百倍。及北狩女真用江南李主
见艺祖故事。高宗韦后生徽宗，梦钱王再三乞还两
浙。梦觉，与郑后言：“朕夜被钱王取两”浙甚急。郑后奏
云：“昨夜妾梦亦然。”须臾，报韦后诞高宗及建炎渡江。
今都钱塘，百有馀年，岂非应乞两浙之梦乎？

真《西山文集》问：“梦周公梦之理，最为精微。《周礼》占梦，
有所谓正梦者，有所谓思梦者。念有正邪，故梦亦有
正邪。高宗梦得说孔子梦见周公，此所谓思梦之正
者也。圣人所存者诚，故其梦亦诚。凡人梦时纷乱，或
见世间所无之物，皆妄也。然赵武灵王梦吴娃，而实
得吴娃；汉武帝梦木人，而宫中果有所埋之木人；梁”
武帝梦河北诸侯来朝，而侯景果至。此三人者，皆因
梦而召乱。虽实有其人，实有其事，然赵武灵王溺于
女宠，汉武帝惑于鬼神，梁武帝志于土疆，其心不正，
故其梦随之，此亦思梦之不正者也。

十一、经问对问：高宗梦得说有诸？对曰：“高宗恭默思
道，至诚感通，上帝赉之以良弼，《尚书》所载，安得谓无
问梦而得贤，固有此理，但梦自我见而以形求者何？”
对曰：“一说谓傅说之贤，高宗知之久矣，一旦举而相
之，恐人心不服，商俗尚鬼，故假梦寐以神之，如文王
渭水之卜。”此举用新进之意也。

问：汉文帝梦黄头郎，唐太宗梦魏徵，视此如何？对曰：
“邓通有此富贵分，故文帝梦之。”次日见櫂舡人衣服，
似梦中所见者，遂蒙嬖幸。唐太宗只缘思魏徵情切，
故形诸梦寐中。后来《停婚仆碑》，心不在贤，亦不复梦
矣。如何比商高宗？高宗之梦，正梦也。

问：“高宗一梦感天，而肜日之变，谴告随至者何？”对曰：
“天心仁爱人君，故于君犹父子也。恭默思道，梦兆应
之。享祀才丰于昵，旋致雉雊之异。故《说命》之后，继之
以肜日者，不从其修德销变也。”

问：“三梦如何？”对曰：“致梦者，夏后氏梦书；觭梦者，殷人
梦书；《咸陟》者，周人梦书。”

《丹铅总录》：武丁以梦相傅说，事著于书矣，而世犹疑
之曰：梦而得贤可也，或否焉，亦将立相之与？且其旁
求以象之肖也，天下之貌相似亦多矣，使外象而内
否，亦将寄以盐梅舟楫之任与？审如是，则叔孙之梦
竖牛，汉文之梦邓通，卒为身名之累，梦果可凭欤？或
曰：“非也，武丁尝遁于荒野而后即位，彼在民间，已知”
说之贤矣，一旦欲举而加之于臣民之上，人未必帖
然以听也，故征之于梦焉。是圣人之神道设教也，是
所谓民可使由而不可使知也。且又商之俗质而信
鬼，因民之所信而导之，是圣人所以成务之几也。刘
禹锡之言曰：“在舜之庭”，元凯举焉，曰：“舜用之，不曰天
授”，在殷中宗，袭乱而兴。心知说贤，乃曰：“帝赉尧，民知
馀难以神诬商俗以讹，引天而驱。”盖亦意料之言也。
《庄子》载太公之事云：文王见一丈夫钓，欲举而授之
政，而恐大臣兄弟之弗安也，欲终而释之，而不忍百
姓之无天也，于是属之大夫曰：“昔者寡人梦见良人，
黑色而𩑺，号曰：寓而政于臧丈人，庶几乎民有瘳乎？”
遂迎臧丈人而授之政。颜渊问于仲尼曰：“文王其犹
未耶？又何以梦为乎？”仲尼曰：“默，汝无言。”夫文王尽之
也，而又何论刺焉？彼直以循斯须也。禹锡之言，盖本
《庄子》。彼以武丁文王之用说与望，犹田单之妄用一
男子为军师，类乎？圣人之神道设教，以几成务，而不
使民知，恐不如是也。其所云“梦赉”者，实帝感其恭默
之诚而赉之也。其性情治者，其梦寐不乱，乃可以孔
子梦周公同观，而非叔孙之践妖，汉文之启幸矣。郑
人梦鹿而得真鹿，心诚于得鹿也。心诚于得鹿者，非
天理之公也，而尚可以得，况诚于求贤而有不得者
乎？司马彪《庄子音义》谓傅说生无父母，洪氏注《楚辞谓“说一旦从天而下，便为成人，无少长之渐”，此儿童
之言也，固不必辨。

“落月满屋梁，犹疑照颜色”，言梦中见之，而觉其犹在，
即所谓“梦中魂魄犹言是，觉后精神尚未回”也。诗本
浅，宋人看得太深，反晦矣。《传神》之说非是。

刘驾诗体近卑，无可采者。独“马上续残梦”一句，千古
绝唱也。东坡改之，作“瘦马兀残梦”，便见无味矣。
《已疟编》成都府汉文翁石室壁间画一妇人，手持菊
花，前对一猴，号菊花娘子。大比之岁，士人多乞梦，颇
有灵异。

《笑禅录》举《楞伽》云：“观察世妄想，如幻梦芭蕉，虽有贪
嗔痴，而实无有人。从爱生诸阴有皆有，幻梦说。”一人
告友云：“我昨梦见大哭，此必不祥。”其友解云：“无妨无
妨。夜里梦见大哭，日里便是大笑。”其人复云：“若果然
夜里梦见有我在哭，日里岂不是无我在？”笑颂曰：“梦
时有我哭，醒时无我笑。贪嗔痴何在，正好自观照。”
广庄《齐物论》“梦中之人物，有嗔我者，有啮我者，是我
是人。梦中之荣瘁，醒时不相续，醒中之悲喜，梦时亦
不相续。”孰真孰幻？

书“蕉痴人前不可说梦达人前不可言命。”宋人《就月
录》以为陶渊明语，不知何据。

《太平清话》，焚香倚枕，人事都尽，梦境未来，仆于此时，
可名“卧隐。”便觉凿坏住山，为烦

《珍珠舡数》遇恶梦，一曰魂妖，二曰心试，三曰尸贼。梦
觉，以左手摄人中二七遍，啄齿二七遍，反凶成吉。善
梦觉，当摩目二七，叩齿二七。

《列子黄帝篇》：“黄帝即位十有五年，喜天下戴己，养正
命，娱耳目，供口鼻，焦然，肌色皯霉昏然，五情爽惑。又
十有五年，忧天下之不治，竭聪明，进智力，营百姓，焦
然，肌色皯霉昏然，五情爽惑。黄帝乃喟然赞曰：‘朕之
过淫矣。养一己，其患如此；治万物，其患如此’。于是放
万机，舍官寝，去直侍，彻钟县，减厨膳，退而闲居大庭
之馆，斋心服形，三月不亲政事。昼寝而梦游于华胥
氏之国。华胥氏之国在弇州之西，台州之北，不知斯
国几千万里，盖非舟车足力之所及，神游而已。其国
无帅长，自然而已；其民无嗜欲，自然而已。不知乐生，
不知恶死，故无夭殇；不知亲己，不知疏物，故无爱憎；
不知背逆，不知向顺，故无利害。都无”所爱惜，都无所
畏忌，入水不溺，入火不热，斫挞无伤痛，指擿无痟痒，
乘空如履实，寝虚若处床，云雾不碍其视，雷霆不乱
其听，美恶不滑其心，山谷不踬其步，神行而已。黄帝
既寤，悟然自得，召天老、力牧、太公稽告之曰：“朕闲居
三月，斋心服形，思有以养身治物之道，弗获其术，疲
而睡，所梦若此。今知至道不可以情求矣。朕知之矣，
朕得之矣，而不能以告若矣。”又二十有八年，天下大
治，几若华胥氏之国。而帝登假，百姓号之，二百馀年
不辍。

《新书谕城篇》：文王昼卧，梦人登城而呼己曰：“我东北
陬之槁骨也，速以王礼葬我。”文王曰：“诺。”觉乃召吏视
之，信有焉。文王曰：“速以人君礼葬之。”吏曰：“此无主矣，
请以五大夫礼。”文王曰：“吾梦中已许之矣，奈何其倍
之也？”士民闻之曰：“我君不以梦之故，不倍槁骨，况于
生人乎？”于是下信其上。

《佛说阿难七梦经》：“阿难在舍卫国，有七种梦，来问于
佛：一者梦陂池火焰滔天；二者梦日月没，星宿亦没；
三者梦出家比丘转在于不净坑壍之中，在家白衣
登头而出。四者梦群猪来抵突栴檀林。五者梦头带
须弥山，不以为重。六者梦大象弃小象。七者梦师子
王名华萨，头上有七毫毛在地而死。一切禽兽，见故”
怖畏，后见身上虫出，然后食之。以此恶梦，来问于佛。
佛时在舍卫国，普会讲堂上，与波斯匿王说法，苦、集、
灭，得道为乐。见阿难忧色，愁苦叵言。佛告阿难：“汝于
梦者，皆为当来五浊恶世不损汝也。何为忧色？第一
梦，陂池火焰滔天者，当来比丘，善心转少，恶逆炽盛，
共相杀害，不可称计。第二梦，日月没，星宿亦没。佛泥
洹后，一切声闻随佛泥洹不在世，众生眼灭。第三梦，
出家比丘转在于不净坑壍之中，在家白衣登头出
者，当来比丘怀毒嫉妒，至相杀害，道士斩头，白衣视
之，谏诃不从，死入地狱，白衣精进，死生天上。第四梦
者，群猪来抵突栴檀林者，当来白衣来入塔寺，诽谤
众僧，求其短长，破塔害僧。”第五梦者，“头戴须弥山不
以为重”者，佛泥洹后，阿难当为千阿罗汉出经之师，
一句不忘，受悟亦多不以为重。第六梦者，“大象弃小
象，将来邪见炽盛坏我佛法，有德之人皆隐不见。”第
七梦，师子死者，“佛泥洹后一千四百七十岁中，诸弟
子修德之心，一切恶魔不得扰乱。”七毫者，七百岁后
事。

《异苑》：太原王元谟字彦德，始将见杀，梦人告曰：“‘诵《观
世音》千遍则免’。元谟梦中曰：‘何可竟也’？”仍见授。既觉诵之，且得千遍。明日将刑，诵之不辍，忽传唱停刑。
《醒世录》：宋陈秀远者，颍川人也。尝为湘州西曹，客居
临湘县。少信奉三宝，年过耳顺，笃业不衰。宋元徽二
年七月中，于昏夕间闲卧未寝，叹念万品死生，流转
无“定，自惟己身，将从何来，一心祈念，冀通感梦。”时夕
结阴，室无灯烛。有顷，见枕边如萤火者，冏然明照。俄
而一室尽明，爰至空中，有如朝昼。秀远遽起坐，见中
宁四五丈，上有一桥阁栏槛朱彩，立于空中。自见平
坐桥侧，见桥上士女，往还填衢，衣服装束，不异世人。
末有一妪，年可三十许，上著青袄，下服白布裳，行至
秀远左边而立。顷复有一妇人，通体衣白布，为偏环
髻，手持华香，当前而立。语秀远曰：“汝欲睹前身，即我
是也。以此华供养佛故，故得转身，作汝回指。”白妪曰：
“此即复是我先身也。”言毕而去。

唐京师大庄严寺释智兴，俗宋氏，洛州人也。谦约成
务，励行坚明。依首律师诵经持律，心口相吊，不辍昏
晓。至大业五年仲冬，次当维那鸣钟，依时僧徒无扰。
同寺僧名三果者，有兄从炀帝南幸江都，中路身亡。
初无凶告，通梦其妻曰：“吾行达彭城，不幸病死，由斋
戒不持，今堕地狱，备经五苦辛酸，赖以今月初日，蒙
襌定寺僧智兴鸣钟发响，声震地狱，同受苦者，一时
解脱。今生乐处，思报其恩。汝可具绢十疋，早奉与之，
并陈吾意。”从眠惊寤，怪梦所由，与人共说，初无信者。
寻人重梦，及诸巫觋，咸陈前说。后经十日，凶告奄至，
恰与梦同，果乃奉绢与之。

《法苑珠林眠梦篇》述意部：“原是一心，积为三界。痴流
慢惰，昏滞沉没。欲讨其际，难测其本。所以远自无始，
至于今身，生死轮转，尘劫莫之比。明暗递来，薪火不
能譬。逝水非驶，器月难保。且夫盛衰之道，与时交构；
睡梦之途，因心而动。动由内识，境由外熏。缘熏好丑，
梦通三性。若宿有善恶，则梦有吉凶，此为有记。若习”
无善恶，汎睹平事，此为无记。若昼缘青黄，梦想还同，
此为想梦。若见升沈水火交侵，此为病梦。虽梦通三
性，然有报无报。欲知斯事，如下经说。

三、性部。如《善见律》云：“梦有四种：一、四大不和梦；二、先
见梦；三、天人梦；四、想梦。云何四大不和梦？”答：“眠时梦
见山崩，或飞腾虚空，或见虎狼狮子贼逐，此是四大
不和梦，虚而不实。云何先见梦？”答：或昼日见，或白或
黑、或男或女，夜克梦见，是名先见梦。此亦不实。云何
天人梦？答：若善知识，天人为现善梦，令人得善；若恶
知识者为现恶梦，此即真实。云何想梦者？答：此人前
身，或有福德、或有罪障，若福德者现善梦，罪者现恶
梦。如菩萨母初欲入母胎时，梦见白象从忉利天下
入其右胁，此是想梦也。若梦礼佛诵经持戒布施种
种功德，此亦想梦。问：梦为善、不善、无记耶？答：亦善、不
善、无记。若梦见礼佛听法说法，此是善功德。若梦见
杀盗淫，此是不善梦。若梦见青黄赤白色等，此是无
记梦也。问曰：“若尔者应受果报。”答曰：不受果报。何以
故？以心业羸弱故不感报。是故律云：除梦中不犯也。
又《迦延论》云：“云何一切睡眠相应耶？”答曰：或睡不眠
相应。如未眠时，身不软、心不软，身重心重，身瞪瞢、心
瞪瞢、身愦、心愦、身睡心睡、为睡所缠，是谓睡不眠相
应。云何眠不睡相应？答曰：“不染污心眠梦，是谓眠不
睡相应。”云何睡眠相应？答曰：“染污心眠梦，是谓睡眠
相应。”云何不睡不眠？答曰：“除上尔所事。”问：“眠当言善、
不善、无记耶？”答曰：“眠或善、或不善、或无记。”云何为善？
答曰：“善心眠梦。”云何不善？答曰：“不善心眠梦。”云何无
记？答曰：除上尔所事。如梦中施与作福、持戒守斋。如
善心眠时所作福，当言馀福回，是名善。云何眠时所
作不福当言回耶？答曰：如梦中杀盗等。如不善心眠，
馀不福心回，是名不善。云何眠时所作福不福不当
言回？答曰：如眠时非福心非不福心回。如无记心，眠
时所作福、非福不当言回，是名无记。问：梦名何等法。
答曰：“是五盖中无明盖也。”

善性部。如《出生菩提心经》云：尔时世尊告迦叶婆罗
门言：“汝善男子！有四种善梦得于胜法。何等为四？所
谓于睡眠中梦见莲华，或见伞盖，或见月轮，及见佛
形。如是见已，应自庆幸我遇胜法。”尔时世尊而说偈
言：“若有睡梦见莲花，及以梦见于伞盖，或复梦里见
月轮，应当获得大利益。若有梦见佛形像，诸相具足
庄严身，众生见者应欢喜念，当必作调御师。”又《杂宝
藏经》云：昔有恶生王，为行残暴，无悲邪见。如来遣迦
栴延化其本国，恶生王及夫人皆得生信。王大夫人
号为尸婆具沙，后生太子，字乔波罗。时王于寝梦见
八事：一、头上火然。二、两蛇绞腰。三、细铁网缠身。四、见，
二、赤鱼吞其双足。五、有四白鹤飞来向王，六“血泥中
行，泥没其腋”，七“登太白山”，八“鹳雀咽。”〈於姓切大便也〉头，于梦
寤己，以为不祥，愁忧惨悴。寻即问诸外道婆罗门。外
道闻王此梦，素嫌于王，兼嫉尊者迦栴延，因王此梦，
言“大不吉，不禳厌之，祸及王身。”王闻其语，信以为然，
益增忧恼，即问之言：“若禳厌时，当须何物？”诸婆罗门言：“所须用者，王所珍爱，我若说者，王必不能。”时王答
言：“此梦甚恶，但恐大祸，殃及我身。除我以往，馀无所
惜，请为我说所须之物。”诸婆罗门等见其殷勤，知其
心至，即语王言：“所可用者，此梦有八，还须八种可得
禳灾：一杀王所敬夫人尸婆具沙，二杀王所爱太子
乔婆罗，三杀辅相大臣，四杀王所有乌臣；五杀王一
日能行三千里象；六杀王一日能行三千里驼；七杀
王良马，八杀王所敬秃头迦”栴延，“却后七日，若杀此
八，聚集其血，入中而行，可得消灾。”王闻其言，以己命
重，即便许可。还至宫中，愁忧懊恼。夫人问王：“何故如
是？”王答夫人，具陈说上不祥之梦，并道婆罗门禳梦
所须。夫人闻已，而作是言：“但使王身，平安无患，妾之
贱身，岂足贵耶？”复白王言：“却后七日，我归当死。听我
往彼尊者迦栴延所，六日之中受斋听法。”王言：“不得。
汝若至彼，或语其实，彼若知者，舍我飞去。”夫人殷勤，
王不能免，即便听往。夫人到彼尊者所，礼拜问讯，遂
经三日。尊者怪问：“王之夫人未曾至此，经停信宿，何
故今者不同于常？”夫人具说王之恶梦：“却后七日，当
杀我等，用禳灾患，馀命未几，故来听法。”因向尊者说
王所梦。尊者迦栴延言：“此梦甚吉，当有欢庆，不足为
忧。一、头上火然者，宝主之国当有天冠直十万两金，
来贡于王。正为斯梦。”夫人心急，七日向满，为王所害，
惧其来晚，问尊者言：“何时来到？”尊者答言：“日晡时必
当来至。二、两蛇绞腰者，月支国王当献双剑，价直十
万两金，今日当至。三、细铁网缠身者，大秦国王当献
珠缨，价直十万两金，后日凌晨当至。四、赤鱼吞足者，
师子国王当献毗瑠璃宝跂，价直十万两金，后日食
时当至五。四、白鹤来者，跋耆国王当献金宝，后日日
中当至。六、血泥中行者，安息国王当献鹿毛钦婆罗
衣，价直十万两金，后日日昳当至。七、登太白山者，旷
野国王当献大象，后日晡时当至八鹳雀咽头者，王
与夫人当有私密之事，事至后日自当知之。”夫人白
王，良久果如尊者所言。期限既至，诸国所献一切皆
到，王大欢喜。尸婆具沙夫人先有天冠，著重宝主国
所献天冠，王因挍戏，脱尸婆具沙夫人所著一重天
冠，著金鬘夫人头上。时夫人瞋恚而言：“若有恶事，我
先当之，今得天冠，与彼而著。”寻以酪器掷王头上，王
头尽污。王大瞋忿，拔剑欲斫夫人。夫人畏王，走入房
中，即闭房户，王不得前。王寻自悟，尊者占梦，云“有私
密事，正此是耳。”王及夫人寻至尊者迦栴延所，具论
上来信于非法恶邪之言，几于尊者妻子大臣所爱
之物，行大恶事。今蒙尊者离于恶事，即诣尊者敬奉
供养，驱诸外道婆罗门等远其国界。即问尊者：“有何
因缘，如此诸国，各有所珍奉献于我？”尊者答言：“乃往
过去九十一劫，尔时有佛名毗婆尸，彼佛出时有一
国，名曰槃头，王之太子信乐精进，至彼佛所供养礼
拜，即以所著天冠、宝剑、缨络、大象、宝车、钦婆罗衣，上
献彼佛。缘是福庆，生生尊贵，所欲珍宝，不求自至。”王
闻是已，于三宝所，深生敬信，作礼还宫。

不善部，如《发觉净心经》云：佛告弥勒菩萨言：“菩萨当
观二十种睡眠诸患。何等二十？一、乐睡眠者当有懒
惰。二、身体沉重。三、肤皮不净。四、皮肉麤涩。五、诸大秽
浊威德薄少。六、饮食不消。七、体生疮疱。八、多有懈怠。
九、增长痴网。十、智慧羸弱，十一、善欲疲倦，十二、当趣
黑暗，十三、不行恭敬，十四、禀质愚痴，十五、多诸烦恼”
心向诸使；十六、于善法中而不生欲；十七、一切白法
能令减少。十八、恒行惊怖之中，十九、见精进者而毁
辱之，二十、至于大众被他轻贱。又国王不黎先泥。《十
梦经》云：佛在世时，时有国王名不黎先泥，夜梦十事：
一、梦见三瓶并两边瓶满，气出相交往来，不入中央
空瓶中。二、梦见马口食，尻亦食；三、梦“见小树生华；四
梦见小树生果；五梦见一人索绳，人后有羊，羊主食
绳。六梦见狐坐于金床上，于金器中食；七梦见大牛
还从犊子乳；八梦见四牛从四面鸣来，相趋欲𩰚，当
合未合，不知牛处；九梦见大陂水，中央浊，四边清”；十
梦见大谿水流正赤。王梦见是事已，即寤大怖恐亡
其国及身妻子。王至明日，即召公卿大臣及诸道人
晓解梦者，问言：“昨夜梦见十事。寤即恐怖，意中不乐，
谁能解梦？”有一婆罗门言：“我为王解之，恐王闻者，愁
忧不乐。”王言：“如卿所睹说之，勿有所讳。”婆罗门言：“王
梦皆恶，当取所重爱夫人太子，及适亲近侍人奴婢，
皆杀以祠天王，可得无他。王有卧具及著身珍宝好
物，皆当烧已。祠天如是者，王身可得无他。”王闻此语
转加愁忧，即入斋房思念是事。王正夫人名摩尼，到
王所问王言：“何为入斋房愁忧不乐耶？我身有过于
王耶？”王言：“汝无过于我，我自愁耳。”夫人复问王言：“汝
莫问我，闻者令汝不乐。”夫人复言：“我是王半身，设有
善恶王应语我，云何不相语耶？”王便为夫人具说夜
梦十事。夫人言：“王莫愁忧，如人买金磨石，好丑善恶，
其色自见于石上。今佛近在精舍，去国不远，何不往
问？如佛所解，王当随之。”王即敕群臣，严驾而出，到佛所，头面礼佛足，却坐白佛言：“我昨夜梦见十事，具如
前述。所梦如是，寤即恐怖，恐亡我国及身、妻子，唯佛
为解。所梦十事，愿闻教诫。”佛言：“王莫恐怖，梦者无他，
乃为后世当来之事，非今世恶，此后世人当不畏法
禁，淫泆、贪利、嫉妒不知厌足，少义无慈喜怒无惭愧。”
佛言：“第一，梦见三瓶并两边瓶满气出，相交往来，不
入中央空瓶中者，此后世人豪贵者自相追随，不亲
贫者，王梦瓶并，正谓是耳。王莫恐怖，于国于太子于
夫人皆亦无他。佛言：第二，王梦见马口食，尻亦食者，
此后世人作帝王及大臣，禀食县官俸禄，复采万民，
不知厌足。王梦正是，王莫恐怖！佛言：第三，梦见小树
生华者，此后世人年未满三十，而头生白发，贪淫多
欲，年少强老。王梦正是，王莫恐怖！佛言：第四，王梦见
小树生果者，此后世人年未满十五，行嫁抱儿而归，
不知惭愧。王梦正是。王莫恐怖。佛言：第五王梦见一
人索绳，人后有羊，羊主食绳者，此后世人，夫婿出行，
贾作其妇，于后便与他家男子交通，贪其财物。王梦
正是，王莫恐怖。”佛言：“第六王梦见狐坐金床上，于金
器中食，此后世人，下贱便尊贵，有财产，众人敬畏，公
侯子孙，更经贫贱，处于下坐，饮食在后。王梦正是，王
莫恐怖。”佛言：“第七王梦见大牛还从小犊子乳者，此
后世人无有礼义，母反为女作媒，诱恤他家男子与
女交通，嫁女求财，以自供给，不知惭愧。王梦正是，王
莫恐怖。”佛言：“第八王梦见四牛从四面鸣来，相趋欲
𩰚，当合未合，不知牛处者，此后世帝王长吏及人民，
皆无至诚之心”，更欺诈、愚痴、瞋恚，不敬天地，故是雨
泽不时，长吏人民请祷求雨，天当四面起云，雷电有
声，长吏人民咸言“当雨，须臾之间，云散不堕。所以者
何？帝王、长吏人民无有忠正慈仁。王梦正是，王莫恐
怖。”佛言：“第九王梦见大陂水，中央浊，四边清者，此后
世中国当扰乱，治行不平，人民不孝父母，不敬长老，
边国面当平清，人民和穆孝顺二亲王梦正是，王莫
恐怖。”佛言：“第十王梦见大谿水流正赤者，此后世诸
国忿争，兴军聚众，更相攻伐，当作车兵步兵骑兵，共
𩰚相杀，伤不可数，死者于路血流正赤。王梦正是，王
莫恐怖，于国太子于夫人皆亦无他。”王闻长跪心即
欢喜：“今受佛恩令得安隐。”作礼还归，重赐宫臣：“从今
已后，不信诸异外道及婆罗门。”

无记部，如《十诵律》云：“有比丘众中睡，佛言：‘听水洗头。
犹睡不可，佛令比丘以五法用水洗他：一者怜愍，二
者不恼他，三者睡眠，四者头倚墙壁，五者舒脚坐。犹
睡不止，听以手撑。若故睡不止，佛听以’。”毱掷。若故睡
不止，佛听用禅杖者，若取禅杖时应生敬心，以两手
捉杖放戴顶上。若坐睡不止，应起看。馀睡者以禅杖
筑，筑已还坐。若无睡者，还以禅杖著本处已坐。若故
睡不止，佛听用禅镇安孔作之，以绳贯孔中，绳头施
纽挂耳上，去额前四指著禅镇时禅镇坠地，佛言：“禅
镇堕者，应起庠行，如鹅行法。”颂曰：“昏沈睡盖，游想妄
现，亲族虚聚，徒霑美宴。既寤空无，妄生爱恋，虽通三
性，终成七变。”

《真率笔记》：季女赠贤夫以玛瑙宛转环，丹山白水宛
然在焉。握之而寝，则梦入其中，始入甚小，渐进渐大，
有名山大川之胜，异木奇禽，宫室璀璨，心有所思，随
念辄见，因名曰“华胥宝环。”

漂粟手牍。娥皇夜寝，梦昇于天，无日而明，光芒射目，
不可视，惊觉乃烛也。于是孪生二女，名曰霄明烛光。
《云笈七签》恶梦吉梦，祝太素真人教始学者辟恶梦
法。若数遇恶梦者，一曰魄妖，二曰心试，三曰尸贼，此
乃厌消之方也。若梦觉，以左手捻人中二七过，叩齿
二七通，微祝曰：“大洞真元，长炼三魂，第一魂速守七
魄，第二魂速守泥丸，第三魂受心节度，速启太素三
元君。向遇不祥之梦，是七魄游尸，来协邪源，急召桃
康护命，上告帝君，五老九真，各守体门，黄阙神师，紫
户将军，把钺握铃，消灭恶精，返凶成吉，生死无缘。”毕，
若又卧，必获吉应，而造为恶梦之气，则受闭于三阙
之下也。三年之后，唯神感应，乃有梦者，皆有将来之
明审也。无复恶梦不祥之想。若夜有善梦，吉应如梦，
而心中自以为佳，则吉感也。卧觉当摩目二七过，而
祝曰：“太上高精，三帝丹灵，绛宫明彻，吉感告情，三元
柔魄，天皇受经，所向谐合，飞仙上清，常与玉真俱会
紫庭。”已上出《太丹隐书》。山源者，是鼻下人中之左侧，
在鼻下尖谷中也。暮常䜩液三九过，急以左手第二、
第三指按三九下。常为之，令人致灵彻视，杜遏万邪
之道也。旦亦宜为之，按了，《密咒》曰：“开通天庭，使我长
生，彻视万里，魂魄返婴，灭鬼却魔，来致千灵，上升太
上，与日合并，得补真人，列象元名。”

《厌恶梦咒》，太上大道君具言其状，不过四五，则自消
绝也。青童君口诀曰：“夜遇恶梦，非好觉，当即返枕而
咒曰：太灵玉女，侍真卫魂，六宫金童，来守生门，化恶
返善，上书三元，使我长生，乘景驾云。”毕，咽液七过，叩
齿七通，而复卧。如此四五，亦自都绝也。此咒亦返恶梦而更吉祥也。一云：每遇恶梦，但北向启

《太帝辟梦神咒》，凡道士忽得不祥之梦，或梦与人𩰚
争，或相收录者，此亦七魄游尸所为也。或导将外鬼
来入本宅，或三魂散翳，五神战勃，或被束缚，不得来
还，故使恶梦非祥，将有祸败之渐也。卧觉之时，即正
寝上向，叩齿三七通，毕，乃微咒曰：“九天上帝，四门八
灵，七房二元，三素元精，太乙桃康，上诣三清，速告帝
君，摄命黄宁，速召七魄，校实神庭，若有不祥，七尸鬼
兵，从呼双真，流浊炼形，太微大神，斩伐邪精，三魂和
柔，血尸沈零，神归绝宅，触向利真，使我神仙，长保劫
龄。”咒毕，又啄齿二七通，咽液十过。此名为《大帝神咒》
辟梦除凶之法。能行之者，则三魂和练，七魄受制，神
明气正，尸秽散灭，而向所咒之鬼，即已受考于地狱
矣。经三咒之后，自然灵感吉应，不复梦于非常也。
《谈苑》：龟兹国进一枕，色如马脑，枕之则十洲三岛、四
海五洲，尽在梦中，明皇因名为“游仙枕。”

《遵生八笺》《金经大乘法》云：“身便是幻，幻时所化，又是
幻中之幻；世即是梦，梦时所见，又是梦中之梦。转展
虚妄，如声外有响，形外有影，形声影响，起于一真。影
外影为三等妄，梦中梦是两重虚。”

一切诸有，如梦如幻。一切烦恼，是魔是贼。人生一世
中，其梦无数。梦中一一称我，梦中之我，岂非空乎？要
知梦既是空，身亦如梦，何以迷著。